Рим стрепи
Јован Илић 

Рим стрепи

Над с'једим Алпом силан се оро диже. 
Над гордим Римом помамљен вихор бјесни 
Од Алпа већи, 
Тврђи од ст'јене тврде, 
Осветне Картаге син 
Ето га иде: 
Дркћи, о горди Риме! 
Од гњева силног у мору гр'јеха свог, 
Грјешниче, тони!
 

»Видите л' Талију красну, 
»Земни рај? 
»Тамо је слава ваша 
»Јунаци храбри! 
»Видите л' орјатско гн'јездо, 
»Грозни Рим ? 
»Тако ми Хрона светог! 
»Ханибал, Баркасов син, 
»Завјет ће испунит' свој. 
»О, Дидо: 
»Смрт Рпму! 
»Картага зове вас: 
»Јунаци, за мном!« 
И с бурним гњевом Етне страшне, 
Силна се војска креће, 
Ведро се небо ломи, 
Планине, брда јече, 
Ори се до, 
Стење и дркће с'једи Алп. 
Пред силном војском, ко вито снопље, 
Падају горди легиони! 
Тако стољетни пада храст 
Пред вихром пустим. 
Талија пламти: 
Квирити, гдје сте? 
Гдје ти је орјатска моћ, 
Риме? 
Тичино, Требија, Тразимена, 
Ено те зове, 
Поздрав ти шаље Кана! 
Над гордим Римом помамљен вихор бјесни, 
Ври земља, 
Небо трепти, 
Јаук и лелек у један грме глас: 
»Hanibal ante portas!« 
Рим стрепи! 
Дркћи, о горди Риме! 
Од гњева силног у мору гр'јеха свог, 
Грјешниче, тони!

Напомене 

 Ова песма издата у: Отаџбина 1880, књ. IV ; I и II рукопис; С. К. Задруга, 17.

Извори 

 Јован Илић: Целокупна дела, страна 202 - 203 , Библиотека српских писаца, Народна просвета.

Јован Илић